แนวโน้มดัชนีเช้าปรับลง
นักวิเคราะห์ฯคาดตลาดหุ้นไทยเช้านี้มีแนวโน้มปรับลง อาจเกิดแรงขายต่างชาติหลังความเสี่ยงประเทศสูงขึ้น
8 เม.ย. 2553

นักวิเคราะห์ฯคาดตลาดหุ้นไทยเช้านี้มีแนวโน้มปรับลง อาจเกิดแรงขายต่างชาติหลังความเสี่ยงประเทศสูงขึ้น
นายจักรกริช เจริญเมธาชัย รองกรรมการผู้จัดการ ฝ่ายกลยุทธ์การลงทุน บล.โกลเบล็ก กล่าวว่า ตลาดหุ้นไทยเช้านี้มีแนวโน้มที่จะปรับตัวลง ภายหลังจากที่เพียงชั่วคืนเดียวค่า CDS ของไทยปรับเพิ่มขึ้นจาก 97 เป็น 105 สะท้อนค่าความเสี่ยงของประเทศที่สูงขึ้น อันเนื่องมาจากสถานการณ์ทางการเมืองที่เกิดขึ้นในขณะนี้จนกกระทั่งมีการประกาศสถานการณ์ฉุกเฉินร้ายแรง ส่งผลให้เงินบาทอ่อนค่าลงในเช้าวันนี้ ปัจจัยนี้น่าจะเป็นตัวกระตุ้นให้เกิดแรงขายของต่างชาติ
นอกจากนี้ ราคาน้ำมันดิบเมื่อคืนนี้ก็ปรับตัวลงด้วย ซึ่งคงจะไปกดดันหุ้นในกลุ่มพลังงาน ขณะที่ตลาดหุ้นอื่นในภูมิภาคเอเชียเช้านี้ส่วนใหญ่จะอยู่ในทิศทางที่อ่อนตัวลงเล็กน้อยเท่านั้น ซึ่งไม่มีนัยอะไร
พร้อมให้กรอบการแกว่งไว้ที่ 802-820 จุด กรณีเลวร้ายจะมีแนวรับถัดไปที่ 792 จุด